Burjassot celebra la festivitat en honor a la seua Patrona, la Mare de Déu de la Cabeza
2025-07-24

Arriba setembre i amb ell els dies en els quals, els burjassoters celebren la festivitat de la seua Patrona, la Mare de Déu de la Cabeza. Una festa, la de la Patrona de Burjassot, que sempre se celebra de la mà de la festivitat de Sant Miquel Arcàngel. Els actes començaran, el dilluns 19 de setembre, amb la tradicional Baixada de la imatge de la Patrona, des de l’Ermita fins a l’Església Parroquial de Sant Miquel, organitzada per la Junta del Novenari 2016. Després de la Missa, a les 19 h, tindrà lloc la Baixada, discorrent pel recorregut habitual.

Del 20 al 28 de setembre, el temple parroquial de Sant Miquel acollirà la Novena en honor a la Verge, que començarà cada dia a les 19:30 h per a, a continuació, donar lloc a la Missa. El divendres 23 de setembre, després de la celebració de la Novena i de la Missa, les Clavariesses de la Mare de Déu de la Cabeza 2016, han organitzat un sopar que tindrà lloc, a les 21:30 h, en el Pati de les Sitges. Una trobada de confraternitat que té com a objectiu reunir a totes les clavaries, associacions, amics i familiars que col·laboren amb la clavaria.

En 2016, la Clavaria de la Mare de Déu de la Cabeza està integrada per Ana Jiménez Peñalver, Clavariessa Major, Ainoa Genovés Subiela, Alba García Peñalver, Paula Orts Castro i Tania Serra Bernabé.

Per la seua banda, el 28 de setembre, els Clavaris de Sant Miquel Arcàngel, el clavari major d’enguany és Joaquín Segovia Máñez, convidaran a berenar orxata i fartons a totes les persones que s’acosten, de 18 a 20 h, a la plaça de l’Església de Sant Miquel. A continuació, un volteig de campanes precedirà al tret de les 21 salves anunciant la festivitat de Sant Miquel Arcàngel, per a l’endemà, 29 de setembre, la qual començarà, a les 8:30 h, amb una despertà amenitzada per Agrupació Musical Los Silos.

A les 19:30 h, els clavaris de Sant Miquel es concentraran en la Plaça d’Emilio Castelar per a dirigir-se a l’Església de Sant Miquel, on a les 20 h, tindrà lloc la Missa Solemne en honor a l’Arcàngel Sant Miquel, titular de la Parròquia. Una missa que serà cantada pel Cor Ciutat de Burjassot. Després de la Missa, tindrà lloc la processó en honor a Sant Miquel que, en tornar al temple, es tancarà amb un ramillet de focs artificials.

El 30 de setembre, els burjassoters celebraran la festa de la Patrona des de ben d’hora, a les 8 h, amb un bombardeig aeri de focs artificials, en la plaça d’Emilio Castelar. A les 10:30 h, començarà la recollida de les clavariesses en les seues llars, amb l’acompanyament musical de l’AM Los Silos. Finalitzada la recollida, totes les clavariesses es dirigiran a l’Església de Sant Miquel, per a participar de la Missa Solemne en honor a la Patrona, que començarà a les 12 h. A continuació, clavariesses, cirials, amics, familiars i músics realitzaran la tradicional visita als ancians residents en la Llar Sequera.

A les 14:30 h, la plaça d’Emilio Castelar acollirà el tret d’una espectacular mascletà que, amb la col·laboració de l’Ajuntament de Burjassot, des de la Regidoria de Festes, que dirigeix Manuel Pérez Menero, estarà a càrrec de la Pirotècnia Camp del Turia. A la vesprada, a les 20 h, se celebrarà la solemne processó de la Mare de Déu de la Cabeza, que tornarà a l’Ermita, custodiada per les imatges de Sant Miquel Arcàngel i del Patró, Sant Roc. La processó discorrerà pels carrers Bisbe Muñoz, plaça Sequera, Màrtirs de la Llibertat, Fermín Galán i García Hernández, Rubert i Villó, Mendizábal, Godella, fins a arribar a l’Ermita, on una vegada entre la imatge de la Patrona, es cantarà la Salve i es dispararà un ramillet de focs artificials.

Com tota festa patronal a Burjassot, la jornada festiva conclourà, a les 23 h, amb la tradicional Pujà i Rodà de Sant Roc, en la plaça d’Emilio Castelar, ambdues declarades Festes d’Interés Turístic Local de la Comunitat Valenciana.